Nariadenie Komisie (ES) č. 260/2004
zo 6. februára 2004,
ktorým sa menia a dopĺňajú prílohy I, III, V a VII nariadenia Rady (EHS) č. 3030/93 o spoločných pravidlách pre dovoz určitých textilných výrobkov z tretích krajín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3030/93 z 12. októbra 1993 o spoločných pravidlách pre dovoz určitých textilných výrobkov z tretích krajín [1], najmä na jeho článok 19,
keďže:
(1) spoločné pravidlá pre dovoz určitých textilných výrobkov z tretích krajín by sa mal aktualizovať, aby sa zohľadnilo množstvo nových zmien;
(2) rozhodnutím č. 2003/453/ES [2] Rada schválila podpis dohody v mene Európskeho spoločenstva vo forme výmeny listov, ktorou sa mení a dopĺňa Dohoda medzi Európskym spoločenstvom a Vietnamskou socialistickou republikou o obchode s textilnými a odevnými výrobkami a iných opatreniach na liberalizáciu obchodu, a o schválení jej predbežného uplatňovania;
(3) rozhodnutím č. 1999/867/ES [3] Rada schválila podpis dohody v mene Európskeho spoločenstva vo forme výmeny listov, ktorou sa mení a dopĺňa Dohoda medzi Európskym spoločenstvom a Uzbeckou republikou o obchode s textilnými a odevnými výrobkami a iných opatreniach na liberalizáciu obchodu, a o schválení jej predbežného uplatňovania;
(4) nariadením (ES) č. 337/2003 [4] Komisia zastavila uplatňovanie systému dvojitej kontroly na textilné výrobky pochádzajúce z Ukrajiny;
(5) platnosť Memoranda o porozumení [5] s Egyptom skončila dňa 31. decembra 2003;
(6) platnosť Dohody medzi Európskym spoločenstvom a bývalou Juhoslovanskou republikou Macedónsko o obchode s textilom a odevmi [6] skončila dňa 31. decembra 2003;
(7) v kombinovanej nomenklatúre sa vykonali zmeny a doplnky uplatniteľné od 1. januára 2004 [7]. Tieto zmeny a doplnky ovplyvňujú aj určité číselné znaky v prílohe I nariadenia (EHS) č. 3030/93;
(8) s cieľom prehľadnosti je potrebné spoločne nahradiť určité prílohy nariadenia (EHS) č. 3030/93;
(9) nariadenie č. 3030/93/EHS je preto potrebné zmeniť a doplniť;
(10) na to, aby sa zabezpečilo, že spoločenstvo splní svoje medzinárodné záväzky, opatrenia stanovené v tomto nariadení sa uplatňujú s účinnosťou od 1. januára 2004;
(11) opatrenia stanovené v tomto nariadení sú v súlade so stanoviskom Výboru pre textil, ustanoveného článkom 17 nariadenia (EHS) č. 3030/93,
PRIJALA TOTO NARIADENIE:
Článok 1
Nariadenie (EHS) č. 3030/93 sa mení a dopĺňa takto:
1. Prílohy I, III, V a VII sa nahrádzajú textom uvedeným v prílohe tohto nariadenia;
2. Text tabuľky A v prílohe III sa nahrádza textom uvedeným v prílohe tohto nariadenia.
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Bude sa uplatňovať s účinnosťou od 1. januára 2004.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 6. februára 2004